เตือนภัย ระวังเว็บไซด์ปลอมแอบอ้างจากกระทรวงการคลัง แนะอย่าคลิก อาจเสี่ยงโดนขโมยข้อมูล
กระทรวงการคลัง เตือนภัย ระวังเว็บไซด์แอบอ้างจากกระทรวงการคลัง หลังตรวจสอบพบว่ามีเว็บไซด์กระทรวงการคลังปลอม ซึ่งเป็นการเลียนแบบ/ปลอมเว็บไซต์ หรือฟิชชิง (Phishing) ที่มาในรูปแบบของการปลอมหน้าเว็บไซด์กระทรวงการคลัง รวมถึงการปลอมอีเมล์ของกระทรวงการคลัง และได้พบการร้องเรียนจากประชาชนผ่านเพจ Facebook กระทรวงการคลัง ว่ามีการหลอกลวงทาง application Line เพื่อให้กด Link เข้าสู่เว็บไซด์ปลอมดังกล่าว โดยอ้างว่าการยื่นภาษีมีปัญหาหรือมีการค้างชำระ ทั้งนี้ เว็บไซด์ปลอมดังกล่าวมีจุดสังเกต คือ URL ของเว็บไซด์ปลอม จะแตกต่างจากเว็บไซด์ของจริง โดยเว็บไซด์ของจริงคือ www.mof.go.th และจะมีปุ่มให้ Download ทางด้านขวาบน ซึ่งไม่ควรคลิกเข้าไปเด็ดขาด เนื่องจากมีความเสี่ยงต่อการโดนขโมยข้อมูล ส่วนไฟล์ดาวน์โหลดเป็นไฟล์นามสกุล APK ซึ่งจะมีความเสี่ยงเพิ่มมากขึ้น หากกดผ่านโทรศัพท์เคลื่อนที่ ที่ใช้ระบบปฏิบัติการแอนดรอย์ นอกจากนี้ เว็บไซด์ปลอมจะไม่มีการ Update ข้อมูลแบบ real time จึงขอแจ้งเตือนประชาชนอย่าได้หลงเชื่อ โดยกระทรวงการคลังจะได้ติดตามข้อมูลต่างๆ อย่างใกล้ชิด เพื่อป้องกันและแก้ไขปัญหาที่อาจเกิดขึ้นกับประชาชนต่อไป